Zadeva T-325/03

E-Sim Ltd

proti

Uradu za usklajevanje na notranjem trgu (znamke in modeli) (UUNT)

„Izbris“

Sklep predsednika drugega senata Sodišča prve stopnje z dne 6. maja 2004

Povzetek sklepa

Znamka Skupnosti – Postopek s tožbo – Tožba, vložena zoper zavrnitev prijave znamke, ki je nastopila po ugovoru – Umik ugovora – Dopustnost v vsakem trenutku – Odpoved tožeče stranke – Izbris

(Poslovnik Sodišča prve stopnje, člen 99; Uredba Sveta št. 40/94, člen 43(5))

V postopku z ugovorom zoper prijavo znamke Skupnosti je mogoče ugovor kadar koli umakniti. Če je ugovor umaknjen, še preden zavrnitve prijave po členu 43(5) Uredbe Sveta št. 40/94 o znamki Skupnosti ni več mogoče izpodbijati, postaneta odločba oddelka za ugovore in odločba odbora za pritožbe, s katero je odločeno o tem ugovoru, nepotrebni in ne moreta ovirati registracije znamke.

Če v teh okoliščinah tožeča stranka pisno obvesti Sodišče prve stopnje, da umika tožbo, predsednik v skladu s členom 99 Poslovnika odredi izbris zadeve iz vpisnika.

(Glej točki 3 in 4.)

SKLEP PREDSEDNIKA DRUGEGA SENATA SODIŠČA PRVE STOPNJE

z dne 6. maja 2004( )

„Izbris“

V zadevi T-325/03,

E-Sim Ltd, s sedežem v Jeruzalemu (Izrael), ki jo zastopa A. Ebert-Weidenfeller, Rechtsanwalt,

tožeča stranka,

proti

Uradu za usklajevanje na notranjem trgu (znamke in modeli) (UUNT), ki ga zastopa G. Schneider, zastopnik,

tožena stranka,

druga stranka v postopku pred odborom za pritožbe UUNT je bila

Druckhaus Waiblingen Remstal-Bote GmbH, s sedežem v Waiblingenu (Nemčija),

zaradi tožbe za razveljavitev prijavitelja besedne znamke E-SIM za določene blago in storitve iz razredov 9 in 42 zoper odločbo četrtega odbora za pritožbe UUNT z dne 18. junija 2003 (zadeva R 281/2002-4), s katero je bila v postopku z ugovorom, ki ga je začel imetnik nacionalne besedne znamke ASIM za določene blago in storitve iz razredov 9, 35, 41 in 42, zavrnjena pritožba tožeče stranke zoper odločbo oddelka za ugovore o zavrnitvi registracije te znamke,

PREDSEDNIK DRUGEGA SENATA SODIŠČA PRVE STOPNJE EVROPSKIH SKUPNOSTI

izdaja naslednji

Sklep

1 Z dopisom, ki ga je sodno tajništvo prejelo dne 26. novembra 2003, je tožeča stranka Sodišče prve stopnje obvestila, da umika tožbo po členu 99 Poslovnika Sodišča prve stopnje, ker je Druckhaus Waiblingen Remstal-Bote GmbH z dopisom z dne 31. oktobra 2003 pri UUNT umaknila ugovor zoper registracijo sporne znamke. Tožeča stranka ni priglasila stroškov.

2 Z dopisom, ki ga je sodno tajništvo prejelo dne 18. decembra 2003, je tožena stranka Sodišče prve stopnje obvestila, da naj se postopek ne zaključi s sklepom o izbrisu, ampak s sklepom o ustavitvi postopka, da se prepreči, da bi izpodbijana odločba postala pravnomočna. Tožena stranka v svojih stališčih ni priglasila stroškov.

3 Kot je bilo odločeno s sklepom z dne 3. julija 2003 v zadevi Lichtwer Pharma proti UUNT – Biofarma (Sedonium) (T-10/01, še neobjavljen v Recueil, točka 15), je mogoče ugovor in prijavo v vsakem trenutku umakniti. Če je ugovor umaknjen, še preden zavrnitve prijave po členu 43(5) Uredbe Sveta (ES) št. 40/94 z dne 20. decembra 1993 o znamki Skupnosti (UL 1994, L 11, str. 1) ni več mogoče izpodbijati, postaneta odločba oddelka za ugovore in odločba odbora za pritožbe, s katero je odločeno o tem ugovoru, nepotrebni in ne moreta ovirati registracije znamke.

4 Če tožeča stranka pisno obvesti Sodišče prve stopnje, da umika tožbo, predsednik v skladu s členom 99 Poslovnika odredi izbris zadeve iz vpisnika.

5 Če ob umiku tožbe nobena stranka ne priglasi stroškov, nosi po členu 87(5), tretji pododstavek, Poslovnika vsaka stranka svoje stroške.

6 Zadevo je torej treba izbrisati iz vpisnika in odločiti, da vsaka stranka nosi svoje stroške, ker jih ni nobena priglasila.

Iz teh razlogov je

PREDSEDNIK DRUGEGA SENATA SODIŠČA PRVE STOPNJE

sklenil:

1) Zadeva T-325/03 se izbriše iz vpisnika Sodišča prve stopnje.

2) Vsaka stranka nosi svoje stroške.

V Luxembourgu, dne 6. maja 2004.

Sodni tajnik Predsednik